

**ΘΕΑΝΩ ΦΩΤΙΟΥ**

**Βουλεύτρια Β3 Νότιου Τομέα Αθήνας 1 Απριλίου 2025**

**ΔΕΛΤΙΟ ΤΥΠΟΥ**

**Ερώτηση εννέα βουλευτών/τριών Νέας Αριστεράς στους Υπουργούς Εσωτερικών και Εθνικής Οικονομίας και Οικονομικών: Να ανακληθεί και να αντικατασταθεί η άδικη ΚΥΑ που περικόπτει ή και καταργεί επιδόματα ανθυγιεινής και επικίνδυνης εργασίας τα οποία επί χρόνια έπαιρναν οι υπάλληλοι ΙΔΑΧ και ΙΔΟΧ των Δήμων.**

Οι βουλευτές της Νέας Αριστεράς: Θεανώ Φωτίου, Σία Αναγνωστοπούλου, Έφη Αχτσιόγλου, Χουσεΐν Ζεϊμπέκ, Πέτη Πέρκα, Νάσος Ηλιόπουλος, Δημήτρης Τζανακόπουλος, Μερόποη Τζούφη και Ευκλείδης Τσακαλώτος, με πρωτοβουλία της πρώτης, έφεραν στη Βουλή με ερώτηση στους Υπουργούς Εσωτερικών και Εθνικής Οικονομίας και Οικονομικών το παραπάνω θέμα με αφορμή την ΚΥΑ για τα νέα επιδόματα επικίνδυνης και ανθυγιεινής εργασίας των υπαλλήλων των Δήμων που δημοσιεύτηκε στις 24 Μαρτίου 2025.

Η ΚΥΑ αυτή καλύπτει όλους τους υπαλλήλους Αορίστου και Ορισμένου Χρόνου των δήμων σε υπηρεσίες, αλλά και κοινωνικές δομές και δράσεις, (ΚΗΦΗ, Κέντρα Κοινότητας, Δομές αστέγων κ.λπ., κ.λπ). Μέχρι σήμερα, επί χρόνια, οι ειδικότητες που προσέφεραν στους δήμους επικίνδυνη και ανθυγιεινή εργασία (π.χ. νοσηλευτές) έπαιρναν το ίδιο επίδομα, ανεξάρτητα από το πού εργάζονταν στο δήμο.

Η νέα ΚΥΑ, όχι μόνο δεν φέρνει δικαιότερη κατανομή χωρίς να θίγει τα ήδη χορηγούμενα επιδόματα, όπως διακήρυσσε ο Υπουργός Εσωτερικών, αλλά δημιουργεί τεράστιες αδικίες και μειώνει δραστικά, έως και καταργεί επιδόματα ετών:

Μειώνεται σε 70 €/μήνα από 150 € (-53,33%) το επίδομα του νοσηλευτικού προσωπικού των ΚΗΦΗ που ανήκαν στην Α’ κατηγορία διότι εξυπηρετούν άτομα τέταρτης ηλικίας με προβλήματα σωματικής και ψυχικής υγείας και τώρα εντάσσονται στην Ε΄, παρόλο που επιτελούν το ίδιο έργο με το προσωπικό των δημοτικών γηροκομείων όπου χορηγούνται 150 €.

Μειώνεται σε 70 € από 150 €/μήνα (επίσης - 53,33%) το επίδομα του νοσηλευτικού προσωπικού των δομών για αστέγους που επί από την Α΄ κατηγορία επικινδυνότητας τώρα κατατάσσεται αναίτια στην Ε΄ κατηγορία.

Καταργείται το επίδομα των νοσηλευτών/τριών των Παραρτημάτων Ρομά των Κέντρων Κοινότητας που, για ευνόητους λόγους, ανήκαν επίσης στην Α΄ κατηγορία, και έπαιρναν επίσης 150 € αλλά τώρα δεν αναφέρονται σε κανένα σημείο της ΚΥΑ.

Συγχρόνως, η ΚΥΑ έχει ασάφειες προς το επίδομα σε φύλακες, φυλάκων, νυχτοφύλακες και προσωπικό ασφαλείας, ενώ δεν περιλαμβάνει άλλες ειδικότητες (π.χ. ψυχολόγους, κοινωνικούς λειτουργούς κ.ά), που εργάζονται σε δομές όπου αντικειμενικά διατρέχουν κίνδυνο υγείας και σωματικής ακεραιότητας (π.χ. Κέντρα ημερήσιας φιλοξενίας αστέγων και τα υπνωτήρια). Ομοίως δεν περιλαμβάνεται το προσωπικό των Κέντρων Κοινότητας που εκτελεί εισαγγελικές εντολές κατ’ οίκον, συνήθως σε νοικοκυριά με προβληματικές συνθήκες υγιεινής και διαβίωσης.

Με βάση τα παραπάνω, οι εννέα βουλευτές και βουλεύτριες της Νέας Αριστεράς ζητούν από τους Υπουργούς να ανακαλέσουν την συγκεκριμένη ΚΥΑ και να την αντικαταστήσουν με νέα,, που θα σέβεται τα επί χρόνια αποδιδόμενα επιδόματα εργαζομένων και θα εντάσσει με δίκαιο, αντικειμενικό και σαφή τρόπο τις νέες ειδικότητες σε αυτά. Επίσης, ζητούν στο διάστημα έως την έκδοση της νέας ΚΥΑ οι δήμοι να εφαρμόζουν το υφιστάμενο πριν τις 24/3/2025 καθεστώς, ώστε να μη δημιουργηθούν δυσεπίλυτα προβλήματα στις οικονομικές υπηρεσίες των δήμων.

**ΕΠΙΣΥΝΑΠΤΕΤΑΙ Η ΠΛΗΡΗΣ ΕΡΩΤΗΣΗ**